
   	МИНИСТЕРСТВО НА ОКОЛНАТА СРЕДА И ВОДИТЕ
	
        	РЕГИОНАЛНА ИНСПЕКЦИЯ ПО ОКОЛНАТА СРЕДА И ВОДИТЕ - ВРАЦА



С Ъ О Б Щ Е Н И Е

Във връзка с внесено в РИОСВ – Враца от инвестиционно предложение (ИП) за: “Изграждане на кланичен пункт, транжорна и предприятие за преработка на месо от едри преживни животни“, в поземлен имот с идентификатор 35910.401.2, землище с. Камено поле, община Роман, област Враца, възложител: „СТИЛ ТРЕЙД“ ООД, гр. София, на основание чл. 5, ал. 2 от Наредбата за ОВОС, РИОСВ- Враца уведомява за следното:

 І. По отношение на изискванията на глава шеста, раздел трети на Закона за опазване на околната среда (ЗООС): 
Инвестиционното предложение е ново и предвижда изграждане и оборудване на самостоятелен обект за добив, охлаждане, транжиране, разфасоване, пакетиране, съхранение, експедиция и преработка на месо от едри преживни животни. Ще се реализира в поземлен имот с идентификатор 35910.401.2, в землището на с. Камено поле, общ. Роман, обл. Враца – земеделска земя, с НТП „друг вид земеделска земя“, 10-та категория. Обектът ще бъде организират като модулна технологична система с кланична част, транжорна, зона за преработка, хладилни помещения, складови и експедиционни зони, обслужваща площадкова инфраструктура и спомагателни активи.
Основната суровина ще бъдат телета на 1 и 2 години, предназначени за угояване, клане  и последваща обработка. Планираният максимален годишен обем е до 150 бр. ЕПЖ, при неежедневен режим на работа и производство по график.
За посочените дейности се предвиждат две отделни модулни поставяеми съоръжения, всяко с площ 82 кв.м. Първото съоръжение е за кланичната част, а второто е за транжиране, преработка, опаковане и подготовка на готовата продукция.
СМР и площадковата структура включват изливане на фундамент, вертикална планировка, площадкова ВиК мрежа, площадкова канализация, отводняване и ажурна ограда. Предвижда се пречиствателно съоръжение за отпадъчни води, четириопорен електрокар за вътрешна логистика, хладилен товарен автомобил за експедиция на готовата продукция и фотоволтаична електроцентрала 60.52 kWp с батериен блок 61.44 kWh за собствено потребление. Фотоволтаичните панели ще се монтират върху покривната конструкция на модулните съоръжения.
Не се предвижда изграждане на нова външна инфраструктура. Достъпът до имота ще се осъществява по съществуващ обслужващ път.                                                                                                                                                                                                                                                  
За извършване на строителството ще се използват стандартни строителни материали- бетон, армировка, инертни материали метални елементи, термопанели, тръби, кабели, крепежни лементи и др. Изпълнението на предвидените дейности не е свързано с използване на взрив.
ИП не е свързано с добив на природни ресурси. Формираните отпадъчни води ще се отвеждат чрез площадкова ВиК мрежа към пречиствателно съоръжение с капацитет 3.5 куб/м дневно, предназначено за води от кланичния пункт, транжорната и преработката.
Генерираните отпадъци ще се третират съгласно разпоредбите на Закона за управление на отпадъците.
По време на реализацията на ИП не се очакват емисии на вредни вещества във въздуха. 
		Инвестиционното предложение попада в обхвата т. 7, буква „е“, от Приложение № 2 на ЗООС – предприятия в хранителната промишленост. В тази връзка съгласно чл. 93, ал. 1, т. 1 от ЗООС инвестиционното предложение подлежи на процедура по преценяване на необходимостта от извършването на оценка на въздействието върху околната среда.
Компетентен орган за  произнасяне с решение е директорът на РИОСВ – Враца, в съответствие с чл. 93, ал. 3 от ЗООС.  
Съгласно изискванията на чл. 4 а, ал. 1 от Наредбата за ОВОС постъпилата документация е изпратена на директора на Басейнова дирекция “Дунавски район” - Плевен (БДДР) за становище, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ)  и планове за управление на риска от наводнения (ПУРН). 
 	Предвид полученото в РИОСВ - Враца становище на БДДР, реализирането на ИП е допустимо спрямо ПУРБ 2022-2027 г. и ПУРН 2022-2027 г. в Дунавски район и спрямо Закона за водите и наредбите към него.

ІІ. По отношение на изискванията на чл. 31 от Закона за биологичното разнообразие:   
След направената справка се установи, че мястото на реализация на ИП не попада в границите на защитени територии по смисъла на Закона за защитените територии (ЗЗТ, Обн. ДВ, бр. 133/1998 г.) и в обхвата на защитени зони съгласно Закона за биологичното разнообразие (ЗБР, Обн. ДВ, бр. 77/2002 г.). Най-близо разположените защитени зони, на 120 м и 250 м, са BG0001014 „Карлуково“ за опазване на природните местообитания и на дивата флора и фауна, обявена със Заповед № РД - 329 от 31.03.2021г. на МОСВ (обн. ДВ, бр.53 от 25.06.2021 г.) и BG0000332 “Карлуковски карст” за опазване на дивите птици, обявена със Заповед № РД-788/29.10.2008 г. на министъра на околната среда и водите (обн. ДВ, бр. 105/2008 г.). 
Инвестиционното предложение попада под разпоредбите на чл. 2, ал. 1, т. 1 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

